HTECH พุ่งแรงเกือบ 6% หลังตลท.ไฟเขียวย้ายเข้าเทรด SET มีผล 3 ก.ค.นี้
HTECH พุ่งแรงเกือบ 6% หลังตลท.ไฟเขียวย้ายเข้าเทรด SET มีผล 3 ก.ค.นี้ ล่าสุด ณ เวลา 10.10 น. อยู่ที่ระดับ 9.30 บาท บวก 0.50 บาท หรือ 5.68% สูงสุด 9.35 บาท ต่ำสุด 8.95 บาท ด้วยมูลค่าซื้อขาย 45.61 ล้านบาท ด้าน โบรกฯ แนะซื้อเก็งกำไร ให้แนวรับ 8.55-8.70 บาท แนวต้าน 9.15-9.30 // 9.45 บาท
30 มิ.ย. 2560

ผู้สื่อข่าวรายงานว่าราคาหุ้นบริษัท แฮลเซี่ยน เทคโนโลยี่ จำกัด (มหาชน) หรือ HTECH ล่าสุด ณ เวลา 10.10 น. อยู่ที่ระดับ 9.30 บาท บวก 0.50 บาท หรือ 5.68% สูงสุด 9.35 บาท ต่ำสุด 8.95 บาท ด้วยมูลค่าซื้อขาย 45.61 ล้านบาท ขณะที่ดัชนีตลาดหุ้นไทยโดยรวมบวก 0.03%

โดยราคาหุ้น HTECH ปรับตัวเพิ่มขึ้น หลังตลาดหลักทรัพย์แห่งประเทศไทย เห็นควรกำหนดให้ HTECH ย้ายจากตลาดหลักทรัพย์ เอ็ม เอ ไอ มาเข้าซื้อขายในตลาดหลักทรัพย์แห่งประเทศไทย (SET) โดยจัดให้หุ้นสามัญอยู่ในกลุ่มสินค้าอุตสาหกรรม หมวดวัสดุอุตสาหกรรมและเครื่องจักร และใช้ชื่อย่อในการซื้อขายหลักทรัพย์ว่า “HTECH” เช่นเดิม ตั้งแต่วันที่ 3 ก.ค. 60 เป็นต้นไป
ทั้งนี้ สำหรับการคำนวณ Ceiling &amp; Floor ของหลักทรัพย์ HTECH ในวันที่ 3 ก.ค.60 ให้ใช้ราคาซื้อขายครั้งสุดท้ายของหลักทรัพย์ดังกล่าวในตลาดหลักทรัพย์ เอ็ม เอ ไอ เป็นฐานในการคำนวณ Ceiling &amp; Floor ตามปกติ
ขณะที่ บล.เคทีบี (ประเทศไทย) ระบุในบทวิเคราะห์ แนะนำซื้อเก็งกำไร HTECH ให้แนวรับ 8.55-8.70 บาท แนวต้าน 9.15-9.30 // 9.45 บาท โดยโครงสร้างราคา HTECH  มีพัฒนาการที่ดีขึ้นเรื่อย ๆ หลังจากเบรกเส้นแนวโน้มรองที่เป็นขาลงขึ้นไปสักระยะ ปัจจุบันราคายืนอยู่บริเวณแนวรับของเส้นแนวโน้มย่อยที่เป็นขาขึ้น และใกล้เส้นค่าเฉลี่ย 25/75 วัน ประกอบกับ Volume ที่ค่อย ๆ เพิ่มขึ้นอย่างต่อเนื่อง ซึ่งทำให้เชื่อว่า HTECH น่าจะสามารถปรับตัวขึ้นได้ในลักษณะ Zigzag Up